A szervezők több prominenst megkerestek, de vagy külföldön vannak, vagy nem jött válasz.

A kárpátaljai magyar oktatásért szervez szolidaritási demonstrációt a Gulyás Márton által életre hívott Közös Ország Mozgalom vasárnap délután. Az ukrán parlament kedden fogadta el az új oktatási törvényt, amely három év átmeneti idő után megfosztja a nemzetiségi kisebbségeket az anyanyelven történő tanulás lehetőségétől. A középiskolai és a felsőoktatás nyelve ezentúl az ukrán, a kisebbségek nyelvén való oktatás pedig kizárólag az óvodákban és elemi osztályokban engedélyezett.

Bár Szijjártó Péter külügyminiszter épp egy vasárnap reggeli rádióműsorban ítélte el a jogszabályt, és ígérte, minden lehetséges fórumon harcolnak azért, hogy ez ne lépjen életbe, egyelőre kérdéses a párt részvétele. A mozgalom egyik sajtósa a hvg.hu-nak azt mondta, egyesével hívtak meg politikusokat. Németh Zsolt és Gulyás Gergely külföldön van, ezért nem tud menni, Kósa Lajos viszont eddig nem válaszolt e-mailes megkeresésükre. A KDNP-t nem hívták külön, a Kósának címzett levélben a frakciószövetségnek küldtek megkeresést.

A Fidesz sajtóosztálya későbbre ígért választ azzal kapcsolatban, hogy részt vesznek-e a demonstráción. A baloldali ellenzéki pártok mindenesetre felsorakoztak.